Journalist og livereporter på TV2 Nord Caroline Monin får debut som nordjydernes nyhedsvært – et øjeblik, som hun har drømt om, siden hun var fire år.

Tirsdag 16. august 2022 kommer til at stå som en milepæl i Caroline Monins arbejdsliv – og liv i det hele taget. Lige siden hun var en lille pige, og hendes mor tændte for nyhederne i barndomshjemmet i Aarhus, har hun drømt om, at hun en dag skulle være nyhedsvært ligesom dem i fjernsynet. - Jeg har nok ikke været meget mere end fire år, da drømmen opstod om at blive nyhedsvært en dag. Jeg kan ikke huske, at jeg havde et særligt forbillede eller nogen, som jeg var specielt fascineret af på skærmen. Det var jeg nok for lille til. Men jeg husker tydeligt, at drømmen opstod, fortæller Caroline Monin og tilføjer: - Det er meget spændende, at det nu kommer til at ske, og jeg er naturligvis lidt nervøs, men det er nervøs på den gode måde, som når man virkelig skal sætte sig op til noget. Erfaren live-reporter Caroline Monin er på ingen måde et nyt ansigt for de nordjyske forbrugere. Hun har nemlig længe været kendt som en af mediehusets dygtige live-reportere. - De erfaringer kan jeg tage med mig, men det er naturligvis noget helt andet at skulle være vært i et studie, end det er at skulle stå og være live-reporter ude i marken, hvor der sker ting;  man kan bevæge sig rundt, der er nogen at interviewe og den slags, siger Caroline Monin. Øver sig i bladre-teknik For at lære de særlige værts-discipliner har Caroline Monin på det seneste været i værtsoplæring hos en af sine meget erfarne kolleger, Morten Pedholt. - Morten er en utrolig dygtig og erfaren vært, så det er fantastisk at få mulighed for at lære fra ham. Der er mange ting, man skal kunne som vært i et nyhedsstudie. Der er mange teknikker og procedurer under en nyhedsudsendelse, som seerne ikke tænker på, men som man skal beherske, siger Caroline Monin. - Man skal blandt andet øve sin skærmteknik, altså den måde man kigger i kameraet. Man skal lære at bruge sin stemme på nye måder, for der er ikke så mange andre virkemidler at arbejde med, når man sidder i et studie. Man skal sågar også øve sig bladre-teknik, siger Caroline Monin med et smil. Bladre-teknikken handler om den måde en vært vender bladene i manuskriptet på bordet foran sig. Det er en lille ting, men det kan blive enormt generende eller distraherende for seerne, hvis det ikke gøres elegant. Lynkarriere Caroline Monin har i dén grad gjort lynkarriere på TV2 Nord. Hun blev ansat til juni i år, faktisk før hun havde været til den afsluttende eksamen på Danmarks Medie- og Journalisthøjskole i Aarhus. Under uddannelsen tilbragte hun sin praktiktid på TV2 Nord, og det var her, at hun for alvor fik afprøvet talentet for at være på som live-reporter. - Jeg valgte meget bevidst TV2 Nord som praktiksted, fordi jeg kunne mærke, at det er et sted, hvor man kan få lov til at prøve sig selv af. Det fik jeg i dén grad lov til under praktikken, og det er de mange erfaringer, der gør, at jeg føler mig klar til at prøve kræfter med ansvaret som nyhedsvært, siger Caroline Monin. Hun føler, at det er et stort ansvar at skulle formidle de daglige nyheder til nordjyderne. - Det er en vigtig rolle at formidle og fortælle præcist og korrekt. Det er også et stort ansvar i forhold til, at rigtig mange kolleger har lavet et stort forarbejde, og så står og falder det med, om jeg som vært får leveret det færdige resultat godt. Jeg vil gøre alt, jeg kan, for at levere det bedste, jeg kan, til nordjyderne, siger den nybagte vært med et smil.